Alți locuitori din Slănic, din apropierea craterului produs de surparea unei străzi, vor fi evacuați, joi, după ce autoritățile din Prahova au primit informațiile preliminare despre cauzele incidentului. De asemenea, locuitorii din zona afectată au primit un avertisment, potrivit spotmedia.ro.
„Prefectul județului, domnul Emil Drăgănescu, aflându-se la fața locului în urma surpării de teren din Slănic, informează cetățenii orașului Slănic faptul că, datorită ultimelor date primite și a informațiilor preliminare, se impun măsuri suplimentare de evacuare în zona adiacentă craterului”, a anunțat, joi, Prefectura Prahova, într-un mesaj postat pe siteul instituției.
A fost emis și un mesaj RO Alert pentru locuitorii din zona afectată.
Informația a fost confirmată și de Departamentul pentru Situaţii de Urgenţă, care a informat și că încă o echipă a IGSU se va deplasa în Slănic, pentru a efectua o nouă analiză.
„Urmare a situației actuale regăsite la nivelul localității Slănic, coroborat cu ultimele decizii adoptate în urma ședinței extraordinare a Comitetului Județean pentru Situații de Urgență, șeful Departamentului pentru Situații de Urgență a dispus extinderea perimetrului de siguranță prin evacuarea comunităților din proximitatea zonei afectate”, se arată într-un comunicat al DSU.
În comunicat se mai arată că evacuarea populației se va face de către prefectură și ISU Prahova, „în cel mai scurt timp”.
În plus, șeful DSU, Raed Arafat, a decis să fie trimisă la Slănic o nouă echipă din cadrul IGSU care, alături de specialiști în domeniul construcțiilor și mineri, va efectua o nouă recunoaștere și analiză a situației.
Prefectul județului Prahova a cerut cetățenilor din Slănic „să-și păstreze calmul, să colaboreze cu instituțiile statului și să aibă încredere în autorități”.
O stradă din oraşul prahovean Slănic s-a prăbuşit, săptămâna trecută, pe o suprafaţă de peste 60 de metri pătraţi, adâncimea craterului având circa doi metri, astfel că autorităţile au decis evacuarea localnicilor din zonă. 42 de persoane au fost evacuate în prima fază.
O stradă din Slănic s-a prăbușit. Surparea continuă și ar putea să ajungă la blocuri. Locatarii sunt evacuați
Marți, prefectul județului Prahova a anunțat că cele 42 de persoane evacuate nu se pot întoarce acasă, deoarece blocurile au fost afectate.
El a dat primele informații despre cauzele incidentului, din rapoarte preliminare ale echipelor care cercetează.
Fenomenele „nu au fost produse nici de seisme, nici de fenomene naturale ample care au avut loc în adâncime, nici nu au o legătură directă cu filonul de sare care este foarte aproape de zona respectivă”.
”Este vorba despre ape scurse acolo sub diferite forme şi, mai mult decât atât, de acţiuni antropice, adică, din păcate, intervenţia omului”, a precizat Drăgănescu, citând apoi din concluziile rapoartelor.
Raed Arafat trimite o echipă de experți la Slănic Prahova în urma surpării de teren
Secretarul de stat Raed Arafat, şeful DSU, a precizat joi că o echipă de experţi urmează să ajungă la Slănic Prahova pentru a evalua situaţia creată în urma surpării de teren, potrivit agerpres.ro.
Grupul de ingineri se va deplasa la faţa locului pe cale aeriană.
“Sunt convocaţi (experţii tehnici, n.r.). IGSU îi preia şi îi duce la un elicopter, care e în aşteptare. Este posibil să fi decolat deja, ca să ajungă rapid acolo şi să poată să ia o decizie pe lumina zilei. Nu vrem să ajungem noaptea. Vrem să vadă situaţia şi de sus, iar apoi să vedem ce recomandări ne dau”, a spus Arafat, pentru Antena 3.
El a menţionat că în acest moment la faţa locului se află conducerea ISU Prahova şi prefectul judeţului. De asemenea, urmează să ajungă acolo o echipă operativă mixtă DSU-IGSU.